DIRECȚIA GENERALĂ BIODIVERSITATE

Nr. DGB/122174/25.10.2023 Aprob,

Secretar de Stat

Dan Ștefan CHIRU

# Referat de aprobare

Situl ROSCI0310 Lacurile Fălticeni este situat în regiunea biogeografică continentală, pe teritoriul județului Suceava, având o suprafață de 876 ha, ce cuprinde 10 acumulări de apă și mai multe bazine piscicole de mici dimensiuni.

Aria naturală protejată ROSCI0310 Lacurile Fălticeni este sit Natura 2000, desemnat pentru speciile ce folosesc predominant habitate acvatice specifice zonelor joase din Podișul Sucevei.

Lacurile din aria naturală protejată sunt sisteme acvatice artificiale, create pentru prevenirea inundațiilor, irigații și piscicultură. Aceste ecosisteme acvatice sunt un exemplu pentru comuniunea om-natură, iar includerea lor în Rețeaua Ecologică Europeană Natura 2000, certifică importanța lor pentru biodiversitate, atât la nivel național, cât și la nivel comunitar.

În perimetrul sitului au fost identificate 6 tipuri de ecosisteme, dintre care cel mai bine reprezentate sunt cele de lacuri și iazuri, prin amenajările piscicole, precum și apele dulci curgătoare din regiunea de câmpie, prin râurile ce străbat situl.

Suprafața totală de apă - râuri și lacuri, ocupă 71.56% din suprafața sitului. Acumulările de apă sunt dispuse în cascadă, cele mai întinse fiind: Lacul Moara, Lacul Mihăieşti, Lacul Pocoleni, Lacul Fălticeni I și Lacul Fălticeni II. Pe lângă suprafețele acvatice, în perimetrul sitului sunt: pășuni - 12.03% , culturi - teren arabil - 7.49%, alte terenuri arabile - 3.62%, vii și livezi - 2.55% și alte terenuri artificiale - 2.74%.

Cu o pondere medie întâlnim pășunile și terenurile arabile, iar cu suprafețe restrânse sunt viile, livezile de pomi și arbuști fructiferi, precum și plantațiile forestiere.

Planul de management reprezintă documentul oficial de planificare, reglementare și prezentare al unei arii naturale protejate prin care se stabilesc obiectivele, măsurile și resursele umane și materiale necesare pentru conservarea biodiversității ariei pentru care a fost realizat.

Elaborarea Planului de Management este o cerință esențială în alinierea politicilor de conservare a naturii din România, la cele europene, în conformitate cu legislația în vigoare.

Pentru *„Planul de management al ariei naturale protejate ROSCI0310 Lacurile Fălticeni”* a fost emisă de către Agenția pentru Protecția Mediului Suceava Decizia etapei de încadrare nr. 6/17.02.2021, rectificată prin decizia nr. 7/04.04.2023, precum și avizul Agenției Naționale pentru Arii Naturale Protejat nr. 4661/15.08.2023.

Planul de manangement se aprobă conform prevederilor art. 21 alin. (2) din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări și completări prin Legea nr. 49/2011, cu modificările şi completările ulterioare.

Activitatea de teren a presupus realizarea următoarelor studii:

* Studiu de inventariere, monitorizare și evaluare a stării de conservare a speciilor și habitatelor din situl Natura 2000 ROSCI0310 Lacurile Fălticeni;
* Studiu privind necesitățile de hrană și habitat ale speciilor de interes comunitar din situl ROSCI0310 Lacurile Fălticeni;
* Studiu privind impactul managementului piscicol asupra biocenozelor acvatice, precum și elaborarea unui set de măsuri privind corelarea activităților piscicole cu ciclul biologic anual al biocenozelor din interiorul sitului Natura 2000 ROSCI0310 Lacurile Fălticeni;
* Studiu de evaluare a activităților cu potențial impact antropic - presiuni și amenințări - ce afectează speciile și habitatele de importanță comunitară din interiorul sitului Natura 2000 ROSCI0310 Lacurile Fălticeni.

Planul de management a fost elaborat de către o echipă formată din 21 de specialiști ai Societății Ornitologice Române, în cadrul proiectului: ”*Elaborarea Planurilor de management pentru ariile protejate ROSCI0310 Lacurile Fălticeni, ROSCI0389 Sărăturile de la Gura Ialomiței - Mihai Bravu, ROSP0051 Iezerul Călărași, ROSPA0061 Lacul Techirghiol, ROSPA0101 Stepa Saraiu Horea, ROSPA0111 Berteștii de Sus - Gura Ialomiței*”, cod SMIS 2014+ 102540 ce s-a desfășurat în perioada 01 iunie 2017 – 31 mai 2020.

Au fost organizate întâlniri și dezbateri cu factorii interesați, care au fost informați și consultați. Pentru discutarea măsurilor de conservare, s-au organizat întâlniri periodice cu Agenția pentru Protecția Mediului Suceava, Administrația Bazinală de Apă, utilizatorii terenurilor și administratorii resurselor naturale, Asociația Națională a Producătorilor din Pescărie ”ROMFISH”, asociațiile cu profil agricol, administratorii fondurilor de vânătoare, instituții publice sau companii de stat din domeniile construcțiilor de drumuri și șosele, căi ferate, rețele de transport/distribuție gaze naturale, energie electrică, etc.

Scopul Planului de management este de a asigura conservarea pe termen scurt, mediu și lung a speciilor pentru care a fost declarat situl Natura 2000 - ROSCI0310 Lacurile Fălticeni, precum și de a menține în condiții optime speciile și habitatele periclitate la nivel european.

Planul de management stabilește responsabilitatea implementării măsurilor de management pentru conservarea biodiversității și utilizarea durabilă a resurselor naturale.

Principalele teme ce definesc Planul de Management:

* Conservarea și managementul biodiversității;
* Evaluarea detaliată și monitorizarea biodiversității;
* Managementul eficient al ariei naturale protejate și asigurarea durabilității acestuia;
* Comunicarea, educația ecologică și conștientizarea publicului;
* Utilizarea durabilă a resurselor naturale;
* Turismul durabil prin intermediul valorilor naturale și culturale.

Aria naturală protejată ROSCI0310 Lacurile Fălticeni a fost desemnată pentru conservarea unui număr de 3 specii de mamifere: vidra (Lutra lutra), liliacul cu urechi mari (Myotis bechsteinii), liliacul de apă (Myotis dasycneme), 4 specii de amfibieni: izvorașul cu burtă roșie (Bombina bombina), izvorașul cu burtă galbenă (Bombina variegata), tritonul cu creastă (Triturus cristatus), tritonul carpatic (Triturus montandoni) și a unei specii de reptile: țestoasa de apă (Emys orbicularis). Studiile de teren au fost efectuate în perioada decembrie 2017 – august 2019, iar în paralel, au fost analizate și procesate toate rapoartele și datele obținute.

Managementul sitului Natura 2000 trebuie să fie participativ, atrăgând implicarea tuturor factorilor interesați în implementarea Planului de management, pentru creșterea gradului de conștientizare cu privire la conservarea și îmbunătățirea stării de conservare a speciilor de interes comunitar.

Situl ROSCI0310 Lacurile Fălticeni nu cuprinde habitate Natura 2000 care să constituie obiectul desemnării ariei ca sit de importanță comunitară.

Situl ROSCI0310 Lacurile Fălticeni a fost desemnat pentru conservarea a 3 specii de mamifere - Lutra lutra, Myotis bechsteinii, Myotis dasycneme, 4 specii de amfibieni - Bombina bombina, Bombina variegata, Triturus cristatus, Triturus montandoni și a unei specii de reptile - Emys orbicularis.

Dintre acestea, două specii de amfibieni - Bombina variegata și Triturus montandoni nu au condițiile ecologice necesare pentru ocuparea habitatelor din sit, ele fiind probabil în mod eronat sau accidental introduse în fișa standard.

Dintre speciile de pești ce reprezintă un interes conservativ, dar care nu au fost integrate în fișa standard a sitului, au fost identificate pe parcursul studiului efectuat: Cobitis taenia și Rhodeus sericeus amarus ambele cu populații auto-sustenabile la nivelul ariei naturale protejate.

Dintre presiunile asupra sitului enumerăm: pășunatul intensiv al oilor, pășunatul intensiv în amestec de animale, creșterea animalelor, îndepărtarea gardurilor vii și crângurilor sau a tufărișului, plantarea artificială pe teren deschis a arborilor nenativi, drumurile, podurile, viaductele, piscicultura intensivă, pescuitul profesional pasiv, pescuitul de agrement, vânătoarea, sporturile nautice non-motorizate, deșeurile solide, incendiile, colmatarea etc.

Amenințările cu potențial impact asupra ariei naturale protejate sunt: pășunatul intensiv, bazele sportive, incendiile, sporturile nautice non-motorizate, poluarea difuză a apelor de suprafață prin inundații și scurgeri urbane, antagonismul cu animale domestice.

Planul de management stabilește strategia de gestionare a activităților din aria naturală protejată, direcțiile de acțiune, precum și responsabilitățile pentru realizarea măsurilor de conservare.

Având în vedere cele sus-menționate, supunem spre analiză şi aprobare proiectul de ordin privind aprobarea Planului de management pentru ROSCI0310 Lacurile Fălticeni.